CELEX: 62021TN0441
Language: el
Date: 2021-07-23 00:00:00
Title: Υπόθεση T-441/21: Προσφυγή της 23ης Ιουλίου 2021 — UBS Group και UBS κατά Επιτροπής

11.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 412/13
            
         
      Προσφυγή της 23ης Ιουλίου 2021 — UBS Group και UBS κατά Επιτροπής
      (Υπόθεση T-441/21)
      (2021/C 412/14)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: UBS Group AG (Ζυρίχη, Ελβετία), UBS AG (Ζυρίχη) (εκπρόσωποι: D. Wood και Ι. Ιωαννίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να κηρύξει την προσφυγή παραδεκτή και βάσιμη και να ακυρώσει την απόφαση C(2021) 3489 τελικό της Επιτροπής, της 20ής Μαΐου 2021, σχετικά με διαδικασία βάσει του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της συμφωνίας για τον ΕΟΧ [AT.40324 — European Government Bonds (Ευρωπαϊκά κρατικά ομόλογα)]· ή, επικουρικώς, να μειώσει το ποσό του προστίμου σε 51,3 εκατομμύρια ευρώ συμφώνως προς τη μεθοδολογία της UBS για την καθαρή αξία συναλλαγών· ή να το μειώσει σε 60,6 εκατομμύρια ευρώ συμφώνως προς τη μεθοδολογία της UBS για την προσαρμοσμένη καθαρή αξία συναλλαγών· ή να μειώσει το ποσό του προστίμου κατά 65 % τουλάχιστον, λόγω των σφαλμάτων και των ανακριβειών που εντοπίσθηκαν στη μεθοδολογία της Επιτροπής· και
               
            
                  —
               
               
                  να αποφανθεί ότι η Επιτροπή φέρει τα δικαστικά έξοδά της και τα έξοδα της UBS.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν πέντε λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η Επιτροπή παρέλειψε να εφαρμόσει τους γενικώς εφαρμοστέους κανόνες της Ευρωπαϊκής Ένωσης για τον υπολογισμό του κύκλου εργασιών των χρηματοπιστωτικών ιδρυμάτων, με αποτέλεσμα να παραβιάσει τις γενικές αρχές της ίσης μεταχείρισης και της δικαιολογημένης εμπιστοσύνης.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η Επιτροπή κακώς παρεξέκλινε από τις κατευθυντήριες γραμμές περί προστίμων (1) αυθαίρετα και χωρίς να παράσχει συναφώς επαρκείς εξηγήσεις, κατά τρόπο που αντιβαίνει προς τη σχετική νομολογία και προσβάλλει τα δικαιώματα άμυνας της UBS.
               
            
                  3.
               
               
                  Με τον τρίτο λόγο ακυρώσεως προβάλλεται ότι η Επιτροπή δεν παρέσχε επαρκή αιτιολογία προς στήριξη της επιλογής της να εφαρμόσει τη συγκεκριμένη μεθοδολογία.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η Επιτροπή δεν χρησιμοποίησε τα πλέον κατάλληλα αριθμητικά δεδομένα για τον υπολογισμό της αξίας των πωλήσεων της UBS.
               
            
                  5.
               
               
                  Με τον πέμπτο λόγο ακυρώσεως προβάλλεται ότι η Επιτροπή εφάρμοσε δική της μεθοδολογία κατά τρόπο προβληματικό επί της ουσίας, ο οποίος ενέχει πραγματικές ανακρίβειες και πραγματικά σφάλματα, με αποτέλεσμα να επιβάλει υπέρμετρα υψηλό πρόστιμο στη UBS.
               
            
         (1)  Κατευθυντήριες γραμμές για τη μέθοδο υπολογισμού των προστίμων που επιβάλλονται κατ’ εφαρμογή του άρθρου 23 παράγραφος 2 σημείο α) του κανονισμού (ΕΚ) αριθ. 1/2003 (ΕΕ 2006, C 210, σ. 2).